### NN 79/2017 (11.8.2017.), Odluka o donošenju standarda zanimanja za stjecanje kvalifikacije TEHNIČAR GEODEZIJE I GEOINFORMATIKE u obrazovnom sektoru GRADITELJSTVO I GEODEZIJA

Ministarstvo znanosti i obrazovanja

1964

Na temelju članka 6. stavka 4. Zakona o strukovnom obrazovanju (»Narodne novine«, broj 30/2009, 24/2010 i 22/2013) ministrica znanosti i obrazovanja donosi

ODLUKU

O DONOŠENJU STANDARDA ZANIMANJA ZA STJECANJE KVALIFIKACIJE TEHNIČAR GEODEZIJE I GEOINFORMATIKE U OBRAZOVNOM SEKTORU GRADITELJSTVO I GEODEZIJA

I.

Ovom odlukom donosi se standard zanimanja za stjecanje kvalifikacije TEHNIČAR GEODEZIJE I GEOINFORMATIKE u obrazovnom sektoru GRADITELJSTVO I GEODEZIJA.

II.

Standard zanimanja za stjecanje kvalifikacije TEHNIČAR GEODEZIJE I GEOINFORMATIKE u obrazovnom sektoru GRADITELJSTVO I GEODEZIJA sastavni je dio ove odluke.

III.

Ova odluka stupa na snagu osmoga dana od dana objave u »Narodnim novinama«, a primjenjivat će se na učenike koji će prvi razred srednje škole upisati u 2017./2018. školskoj godini.

Klasa: 602-03/17-05/00071

Urbroj: 533-25-17-0002

Zagreb, 18. srpnja 2017.

Ministrica
 prof. dr. sc. Blaženka Divjak, v. r.

STANDARD ZANIMANJA
 TEHNIČAR GEODEZIJE I GEOINFORMATIKE

|  |
| --- |
| Napomena:  Riječi i pojmovni sklopovi koji imaju rodno značenje korišteni u ovom dokumentu odnose se jednako na oba roda (muški i ženski) i na oba broja (jedninu i množinu), bez obzira na to jesu li korišteni u muškom ili ženskom rodu, odnosno u jednini ili množini. |

1. RAZINA, KLJUČNA SVRHA I OPIS ZANIMANJA

|  |  |
| --- | --- |
| Razina: | 4.2 |
| Ključna svrha: | Prikupiti, numerički i grafički obraditi te predočiti prostorne podatke primjenom geodetskih i geoinformatičkih metoda. |
| Opis zanimanja:  Tehničar geodezije i geoinformatike poslove obavlja samostalno i u svojstvu suradnika ovlaštenog inženjera geodezije. Poslovi su definirani Zakonskim i podzakonskim aktima vezanim uz geodetsku djelatnost (npr. izradba geodetskih i parcelacijskih elaborata, izradba karata, planova i posebnih geodetskih podloga, iskolčenje i praćenje građevina i sl.). Posao koji obavlja tehničar geodezije i geoinformatike obavlja se na terenu i uredu. Narav geodetskih poslova zahtijeva visoku preciznost i točnost te su stoga nužna znanja iz matematike i informatike.  Temeljne zadaće struke ostvaruju se kroz tri osnovne cjeline.  Prikupljanje podataka:  • neposredno prikupljanje – mjerenjem geodetskim instrumentima, različitim geodetskim metodama  • posredno prikupljanje – metodama daljinskog promicanja, analizom i preuzimanjem podataka iz postojećih baza (službenih evidencija, projektnih dokumentacija i sl.).  Obrada podataka:  • obrada prikupljenih podataka obavlja se pomoću odgovarajućih računalnih programa  • pri numeričkoj obradi mjerenih podataka obično se primjenjuju metode matematičke statistike i računa izjednačenja  • pri grafičkoj obradi upotrebljavaju se odgovarajući tehnički standardi. Tako obrađeni podatci postaju dijelovi raznih prostornih informacijskih sustava.  Predočavanje podataka:  • donedavno su geodetski podatci predočavani isključivo na kartama i planovima iscrtanima na papiru, no zahvaljujući razvoju informacijske tehnologije, danas su to i digitalne karte, digitalni modeli terena i prostorni informacijski sustavi koji čine osnovu učinkovitog gospodarenja prostorom uz maksimalnu zaštitu okoliša  • važan dio geodetskih podataka predočen je u obliku službenih evidencija kojima država osigurava građanima pravo vlasništva i pravo upravljanja nekretninama. | |

2. GRUPA POSLOVA, KLJUČNI POSLOVI I AKTIVNOSTI

|  |  |  |
| --- | --- | --- |
| Grupa poslova | Ključni poslovi | Aktivnosti |
| Analiza, planiranje i organizacija rada | • zaprimanje i analiziranje radnog zadatka | • prikupiti podatke potrebne za obavljanje geodetskih usluga ili izradbu proizvoda iz službenih državnih evidencija, projektne dokumentacije i posebnih evidencija korisnika |
| • izrađivanje plana rada | • izraditi plan izvršenja aktivnosti  • odabrati instrumentarij i pribor potreban za obavljanje geodetske usluge ili izradbu proizvoda te prikladan način transporta osoba, instrumenata i pribora |
| • organiziranje rada tima radi ostvarivanja određenog zadatka | • raspodijeliti i koordinirati aktivnosti unutar tima |
| Priprema radnog mjesta | • pripremanje i provjeravanje instrumenata i opreme | • pripremiti i provjeriti ispravnosti mjernog instrumentarija i pribora  • pripremiti i provjeriti ispravnost informatičke i komunikacijske opreme i pribora |
| • osiguranje radnog mjesta | • pripremiti i provjeriti ispravnosti sredstava za transport ljudi i opreme  • pripremiti HTZ sredstva i osigurati radno mjesto |
| Operativni poslovi | • obavljanje geodetske izmjere | • prikupiti podatke geodetskom izmjerom  • obraditi numerički i grafički podatke  • predočiti podatke u obliku planova, karata, kartama srodnih prikaza, multimedijalnih prikaza i alfanumeričkih podataka |
| • primjenjivanje geodetskih postupaka u prostornom planiranju, izgradnji i održavanju građevina | • obaviti geodetsku izmjeru za potrebe prostornog planiranja, projektiranja, izgradnje i održavanja objekta  • obaviti iskolčenje građevine  • obaviti geodetsku izmjeru za praćenje pomaka i deformacija |
| • primjenjivanje geodetskih i geoinformatičkih postupaka u kartografiji i fotogrametriji | • izraditi i održavati kartu, digitalni ortofoto, digitalni model terena, prostorne baze podataka dobivenih primjenom geodetskih i geoinformatičkih postupaka |
| • primjenjivanje geoinformatičkih postupaka u infrastrukturi prostornih podataka | • prikupiti, obraditi i prikazati podatke primjenom geoinformatičkih postupaka |
| • primjenjivanje geodetskih i geoinformatičkih postupaka u katastru i zemljišnoj knjizi | • uspostaviti i održavati katastarske i zemljišnoknjižne evidencije  • izdavati podatke iz službene evidencije |
| Administrativni poslovi | • vođenje administrativne evidencije | • voditi evidenciju utrošenog materijala i radnog vremena  • voditi evidencije u skladu s radnim zadatkom |
| Komercijalni poslovi | • sudjelovanje u aktivnostima nabave te prodaje i naplate usluge | • specificirati i nabaviti potreban materijal za obavljanje radnog zadatka  • specificirati i prikazati utrošene resurse u svrhu prodaje i naplate |
| Komunikacija i suradnja s drugima | • razvijanje kvalitetne komunikacije s klijentom i suradnicima | • komunicirati verbalno i pisano  • komunicirati uz pomoć ICT sredstava  • razmijeniti informacije sa suradnicima, strankama i drugim dionicima na zadatku |
| Osiguranje kvalitete | • pridržavanje važećih zakonskih i podzakonskih akata, specifikacija proizvoda i pravila struke koji definiraju područje djelovanja geodetskog stručnjaka | • pridržavati se propisanih normi i specifikacija  • primijeniti materijale standardizirane kvalitete  • primijeniti certificirani instrumentarij i pribor  • primijeniti licencirani softver |
| Zaštita zdravlja i okoliša | • primjenjivanje procedure povezane sa zaštitom vlastitog zdravlja i zdravlja suradnika | • primijeniti procedure za rad na siguran način  • osposobiti suradnike za ispravno korištenje opreme i materijala  • osigurati siguran rad u prometnom okruženju  • pružiti prvu pomoć |
|  | • primjenjivanje procedura koje najmanje ugrožavaju okoliš | • planirati i primijeniti postupke i procedure koje u najmanjem mogućem opsegu odstranjuju drveće, grmlje i ostalo raslinje  • planirati i primijeniti postupke i procedure koje dopuštaju okolnosti gospodarenja zemljištem  • zbrinuti pravilno opasni otpad (baterije, ambalažu itd.) |

3. UOBIČAJENI/POŽELJNI STAVOVI I OBRASCI PONAŠANJA

|  |
| --- |
| Od tehničara za geodeziju i geoinformatiku očekuje se točnost, preciznost i sistematičnost u radu, samostalnost u radu, timski rad, odgovornost prema radu i opremi, odgovornost prema zaštiti osobnih i službenih podataka, spremnost na terenski rad, spremnost na edukaciju i stalno stručno usavršavanje, kao i spremnost na suradnju s drugim strukama. |

4. OSTALE INFORMACIJE

|  |
| --- |
| 4.1. Zakonska regulativa povezana sa zanimanjem |
| • Zakon o obavljanju geodetske djelatnosti (»Narodne novine«, broj 152/2008, 61/2011 i 56/2013)  • Zakon o državnoj izmjeri i katastru nekretnina (»Narodne novine«, broj 16/2007, 152/2008, 124/2010, 56/2013 i 121/2016)  • Zakon o prostornom uređenju i gradnji (»Narodne novine«, broj 76/2007, 38/2009, 55/2011, 90/2011, 50/2012, 55/2012, 80/2013 i 78/2015)  • Zakon o zemljišnim knjigama (»Narodne novine«, broj 91/1996, 68/1998, 137/1999, 114/2001, 100/2004, 107/2007, 152/2008, 126/2010, 55/2013 i 60/2013)  • Zakon o vlasništvu i drugim stvarnim pravima (»Narodne novine«, broj 91/1996, 68/1998, 137/1999, 22/2000, 73/2000, 129/2000, 114/2001, 79/2006, 141/2006, 146/2008, 38/2009, 153/2009, 143/2012 i 152/2014)  • Zakon o poljoprivrednom zemljištu (»Narodne novine«, broj 152/2008, 25/2009, 153/2009, 21/2010, 39/2011, 63/2011, 39/2013 i 48/2015)  • Zakon o općem upravnom postupku (»Narodne novine«, broj 47/2009)  • Zakon o komasaciji (»Narodne novine«, broj 10/1979, 21/1984 i 5/1987)  • ostala pozitivna zakonska regulativa. |
| 4.2. Perspektive u zanimanju – nastavak obrazovanja, karijera |
| Tehničar geodezije i geoinformatike može se zaposliti u Državnoj geodetskoj upravi, područnim uredima za katastar te u ispostavama i ostalim javnopravnim tijelima kao stručni referent, stručni referent za geodetske poslove, stručni referent za katastarske poslove, kao i u tvrtkama koje su ovlaštene za obavljanje geodetskih poslova, poslova prostornog uređenja i planiranja, projektantskih poslova i graditeljskih poslova u svojstvu suradnika ovlaštenog inženjera geodezije.  Nastavak obrazovanja moguć je na višim i visokim učilištima te ustanovama koje se bave stalnim stručnim usavršavanjem. |
| 4.3. Zanimanja s kojima se često i usko surađuje |
| Sva zanimanja vezana uz intervencije u prostoru i zaštitu okoliša (npr. područje prostornog uređenja, graditeljstva, arhitekture, zaštite okoliša, strojarstva, brodogradnje, rudarstva, geografije, šumarstva, agronomije, vojske, prava, informatike, vodoprivrede, prometa, arheologije i geologije). |
| 4.4. Zdravstveni rizici u zanimanju |
| Opasnost od prometa, mina, moguća ozljeda pri radu na terenu, profesionalne bolesti vezane uz rad na računalu, alergijske reakcije. |
| 4.5. Tipično radno okruženje i uvjeti rada |
| Terenski i uredski rad. |

5. REFERENCE DOKUMENTA

|  |  |
| --- | --- |
| Broj reference: | SZ – 0802/11-01 |
| Naziv obrazovnog sektora: | Graditeljstvo i geodezija |
| Šifra obrazovnog sektora: | 08 |
| Popis članova radne skupine koja je izradila standard zanimanja: | Diana Dudok, dipl. iur., Državna geodetska uprava, Zagreb  Matija Franić, geod. teh., Gradski ured za katastar i geodetske poslove grada Zagreba, Zagreb  dr. sc. Marijan Marjanović, dipl. ing. geod., Državna geodetska uprava, Zagreb  dr. sc. Damir Medak, dipl. ing. geod., Geodetski fakultet, Zagreb  Ratko Medan, dipl. ing. geod., Geodetska tehnička škola, Zagreb  Gordana Paškvan Budiselić, dipl. ing. arh., Agencija za strukovno obrazovanje i obrazovanje odraslih, Zagreb  Tvrtko Pavić, dipl. ing. geod., Geofoto d.o.o., Zagreb  Zlatan Soldo, dipl. ing. geod., Geodetska tehnička škola, Zagreb  Zdravka Šimić, dipl. ing. geod., Geodetska tehnička škola, Zagreb  Marija Tomić, dipl. ing. geod., Srednja škola Antun Matija Reljković, Slavonski Brod  dr. sc. Ivica Završki, dipl. ing. građ., Građevinski fakultet, Zagreb |
| Predlagatelj standarda zanimanja: | Agencija za strukovno obrazovanje i obrazovanje odraslih uz prethodnu suglasnost nadležnoga sektorskog vijeća od 10. 2. 2011. |